ኢትዮጵያ የጂቡቲ ወደብን በጋራ የማልማት እድል እንዲሰጣት ጠቅላይ ሚኒስትር አቢይ አህመድ ጠየቁ
ኢትዮጵያ የጂቡቲ ወደብን  በጋራ የማልማት እድል እንዲሰጣት ጠቅላይ ሚኒስትር ዶክተር አቢይ አህመድ ጠየቁ። ጠቅላይ ሚኒስትሩ ዛሬ ከፕሬዚዳንት እስማኤል ኦማር ጊሌ ጋር በሁለትዮሽና ቀጣናዊ ጉዳዮቸ ዙሪያ መክረዋል። ሁለቱ መሪዎች ለጋዜጠኞች በሰጡት መግለጫ የጋራ የሚኒስትሮች ውይይትም ማድረጋቸውን ጠቅሰዋል። ጠቅላይ ሚኒስትር ዶክተር አብይ እንደገለጹት፤ የአገሮቹ ኢኮኖሚያዊ ትብብር  ወደ ላቀ ደረጃ ለማሸጋገር ኢትዮጵያ በጅቡቲ ወደብ ላይ ድርሻ ተሰጥቷት እንድታለማ ጠይቀዋል። በተመሳሳይ የጂቡቲ መንግስት በቴሌኮምና ሌሎች ልማቶች ላይ ከኢትዮጵያ ጋር በትብብር ቢሰሩ ትስስሩን የበለጠ እንደሚያጠናክር አስታውቀዋል። ከዚህም ሌላ በህዝቦች መካከል ለዘመናት የዘለቀውን ማህበራዊ ትስስር ማጎልበትና አብሮ የመልማቱ ስራ ብዙ  ርቀት ሊኬድብት እንደሚገባም አውሰተዋል። የመሰረተ ልማት ትስስሩንና የንግድ ልውውጡን ለማጠናከር ከፍተኛ ጥረት እንደሚደረግም ጠቁመዋል። በቆይታቸውም የሁለቱን አገሮችን ግንኙነት ወደ ላቀ ደረጃ ለማሸጋገር በእርሳቸው በኩል ያለውን ቁርጠኝነት ይፋ አድርገዋል። የጂቡቲ ፕሬዚዳንት እስማኤል ኦማር ጊሌ የተሻለ ግንኙነት  በመመስረት "ህዝቡ ተጠቃሚ እንዲሆን አብረን እንሰራለን" ብለዋል። የመሰረተ ልማት ትስስር ለመፍጠርና የተቀላጠፈ የወደብ አገልግሎት ለመስጠትም ጥረት እንደሚደረግ ገልጸዋል። ቀጣናዊ ሰላምና መረጋገት እንዲሰፍን በትኩረት የሚሰራበት ጉዳይ መሆኑን ጠቁመው፤ በውይይታቸው በትኩረት እንደተነጋገሩበት መሪዎቹ አስታውቀዋል ። (ኢዜአ) 